钦定古今图书集成/明伦汇编/官常典/第748卷 > 任栋 姜名武 余爵
## 钦定古今图书集成/明伦汇编/官常典/第748卷 > 任栋 姜名武 余爵

按《明外史李乘云传》：“栋，永寿人。由贡生为莱州通判。
崇祯四年，李九成等叛，栋佐知府朱万年共守。万年
与巡抚谢琏为贼所诱执，栋与同知寇化掖县，知县
洪恩炤助大帅杨御蕃力拒，围解。论功进秩赐金，屡
迁保定监军佥事。十四年，从总督杨文岳南征鸣皋镇之捷，与有功。寻与总兵虎大威破贼平峪，再破之”
邓州。明年正月从解开封围。寻战郾城，大捷。后从援
开封，会左良玉大溃于朱仙镇，贼来追，栋与副将姜
名武力战，并殁于阵。爵，禹州人。崇祯元年进士。授抚
宁知县。为巡抚杨嗣昌所知，以忧去，起官章丘。迁兵
部职方主事，罢归。嗣昌出督师，请以故官参谋军事。
嗣昌入蜀，命与张克俭同守襄阳。城陷，爵脱走。嗣昌
殁，从督师丁启睿于河南破贼邓州。十五年，开封围
急，监左良玉军往援，战败被执，骂贼死。栋赠太仆卿，
爵赠太仆少卿。